ΓΡΑΠΤΗ ΕΡΩΤΗΣΗ E-0543/98 υποβολή: Gianfranco Dell'Alba (ARE) προς την Επιτροπή (4 Μαρτίου 1998)

Θέμα: Κοινοτική χρηματοδότηση για το αρχαιολογικό πάρκο της Ποπουλονίας (Λιβόρνο)

Λαμβάνοντας υπόψη ότι:

- στην ετρουσκική νεκρόπολη της Ποπουλονίας, στον Κόλπο Μπαράτι (Λιβόρνο), η εταιρία «Parchi Val di Cornia» κατασκευάζει αρχαιολογικό πάρκο που χρηματοδοτεί το ΕΤΠΑ 7

- ο τρόπος με τον οποίο σχεδιάστηκε και κατασκευάζεται το πάρκο προξενεί ανησυχία όσον αφορά τον σεβασμό και τη διατήρηση τόσο των περιβαλλοντικών χαρακτηριστικών στον αρχαιολογικό χώρο που μέχρι τώρα είχε μείνει ανέπαφος, όσο και αυτών καθαυτών των χαρακτηριστικών της αρχαιολογικής κληρονομιάς, δεδομένου ότι:

α) με την ανόρθωση, επέκταση και στερέωση με σκυρόδεμα των υπολειμμάτων μίας ασήμαντης αγροικίας που υπήρχε κοντά στους αρχαίους τάφους, δημιουργήθηκε ένα ακαλαίσθητο και τεράστιο κτίσμα ασυμβίβαστο με το γύρω περιβάλλον 7

β) στον αρχαιολογικό χώρο προβλέπεται η κατασκευή χώρου στάθμευσης 2.000 οχημάτων 7

- το πάρκο, που τελεί υπό ιδιωτική διαχείριση, περιέχει στον χώρο των ετρουσκικών τάφων τόσο απαλλοτριωθέντα για λόγους κοινής ωφελείας κτήματα, όσο και εδάφη που ανήκουν στο δημόσιο, και ο χώρος των αρχαιοτήτων, που μέχρι σήμερα ήταν ελευθέρας εισόδου για το κοινό, θα είναι πλέον επισκέψιμος μόνο με εισιτήριο, ερωτάται η Επιτροπή:

1. Θεωρεί ότι το όλο έργο και ο τρόπος με τον οποίο μεθοδεύεται, ιδίως δε η κατασκευή του κτηρίου και ο πελώριος χώρος στάθμευσης, συμβιβάζονται με τους στόχους χρηματοδότησης της Ευρωπαϊκής Ένωσης;

2. Προτίθεται να διαπιστώσει εάν πραγματοποιήθηκαν κατά τον δέοντα τρόπο οι υποχρεωτικές δοκιμές εκσκαφής στους χώρους οικοδόμησης όπου χρησιμοποιήθηκαν για τις χωματουργικές εργασίες προωθητές γαιών;

3. Γνωρίζει εάν το προσωπικό που εργάσθηκε στις εκσκαφές είχε τα απαραίτητα ειδικά προσόντα για τις εργασίες αυτές και εάν είχε την προσήκουσα ασφαλιστική κάλυψη;

4. Γνωρίζει εάν τις εργασίες παρακολουθούσε επαρκής αριθμός αρχαιολόγων;

5. Ποιές ήταν σήμερα και κατά το παρελθόν οι γνώμες των υπεύθυνων της Αρχαιολογικής Επιθεώρησης της Τοσκάνης και των άλλων φορέων που είναι αρμόδιοι για το έργο, κυρίως σε ό,τι αφορά τον πελώριο χώρο στάθμευσης;

6. Δεν θεωρεί η Επιτροπή ότι είναι απαραίτητο να ανασταλεί η χρηματοδότηση μέχρις ότου διευκρινιστεί οριστικά ότι η κατασκευή του πάρκου δεν θα βλάψει ανεπανόρθωτα την αναντικατάστατη αρχαιολογική και περιβαλλοντική κληρονομιά;

Απάντηση της κ. Wulf-Mathies εξ ονόματος της Επιτροπής (14 Απριλίου 1998)

Τα σημεία της ερώτησης του αξιότιμου μέλους του Κοινοβουλίου συνοψίζονται, κυρίως, στο ζήτημα της ευθύνης των ιταλικών αρχών όσον αφορά την εφαρμογή της αρχής της επικουρικότητας. Από τα στοιχεία που απέστειλαν οι τελευταίες, εξάγονται τα ακόλουθα:

1. Το έργο χρηματοδοτείται στα πλαίσια του υπαγόμενου στα Διαρθρωτικά Ταμεία προγράμματος του Στόχου 2 για την περιφέρεια της Τοσκάνης, και είναι συμβατό με τους στόχους του εν λόγω προγράμματος.

2. Η Επιτροπή κατανοεί ότι, καθ'όλη τη διάρκεια της υλοποίησης του έργου, αποδόθηκε η δέουσα προσοχή στο περιβάλλον εν γένει και, πιο συγκεκριμένα, στα αρχαιολογικά μνημεία. Πριν την έγκριση του έργου, κλήθηκαν να γνωμοδοτήσουν οι αρμόδιες αρχές για το περιβάλλον και τις αρχαιότητες (Soprintendenza ai beni ambientali και Soprintendenza archeologica), οι απόψεις και οι προτάσεις των οποίων ελήφθησαν σοβαρά υπόψη κατά την εκτέλεσή του.

3. και 4. Οι αρχαιολογικές ανασκαφές πραγματοποιούνται σύμφωνα με την ιταλική νομοθεσία, υπό την επιτήρηση της Soprintendenza archeologica.

5. Ο υφιστάμενος υπαίθριος χώρος στάθμευσης θα επεκταθεί, προκειμένου να δημιουργηθούν θέσεις στάθμευσης 419 αυτοκινήτων και 6 λεωφορείων, αντί 2000 θέσεων, με προοπτική να εξυπηρετούνται 1300 ως 1500 επισκέπτες του αρχαιολογικού χώρου. Η Επιτροπή δεν έχει ενημερωθεί σχετικά με τις απόψεις της αρμόδιας αρχαιολογικής υπηρεσίας για τον υπό εξέταση χώρο στάθμευσης.

6. Η Επιτροπή εκτιμά ότι δεν συντρέχουν λόγοι αναστολής του εν λόγω έργου, το οποίο τυγχάνει μέριμνας ιδιαίτερης, ενώ δεν συνιστά κίνδυνο για την αρχαιολογική κληρονομιά της περιοχής.